《大还丹口诀》
唐代·崔玄真

岷山宝室九仙居，日月萦回洞底虚。为有真人常镇此，玉留盘结气长舒。

曾游海峤昆丘客，远控龙骈亦探赜。鍊得精华九转成，中有白银相韫积。

月中玉兔坎中阳，外柔形容内有刚。二象雄雌同一体，还如金向水中藏。

金水相合是魂魄，三才变异诚难测。倏然龙虎两交并，化得龙儿在杳冥。

状似凝酥黄芽雪，亦如玄圃玉华结。本非世上起机心，元是真人留秘诀。

留秘诀，不参差，晃山石室有丹砂。至道之人依此法，飞取青龙作一家。

季魂周天成气质，重与水银相固密。似子还婚小女儿，苏张下说情难失。

相传此物是黄芽，重重金鼎贮金华，制成雄黄偃药砂。

六一缄封须秘密，莫教神室有纤瑕。火候初从一阳起，乾坤两卦成终始。

文经武纬启灵机，一法先王传秘旨。蟾蜍天上尽还生，丹鼎开时见道情。

每度恢奇别起象，璘㻞红紫状难名。却取金合雄作匮，世光流尽赤龙飞。

烧金学道岷山子，亲得真人受玄旨。玄旨唯论汞与铅，修得黄芽身不死。

鍊丹鍊志兼鍊神，不营名利显清芬。逃名远去尘埃外，栖托空闲契上真。

莫学人寰嚣薄士，役役终身爱名利。虽然有意慕椿年，未免将身在朝市。

作者简介：一作崔元真。号岷山子。玄宗天宝间隐于岷山。曾著《灵沙受气用药诀》1卷、《云母论》2卷，已佚。事迹见《新唐书·艺文志三》。《大还丹照鉴》收其诗1首，《全唐诗续拾》据之收入。